## Mazón trasllada el seu “total suport” a la presidenta d’Extremadura en “la seua reivindicació justa” per a evitar el tancament de les centrals nuclears

*** Insta el Govern d’Espanya a rectificar “este error estratègic” per al conjunt d’Espanya i apel·la a “fer un front comú” a favor d’una energia nuclear que és “neta, sostenible i verda”**

**València.**

El president de la Generalitat, Carlos Mazón, ha traslladat el seu “total suport” a la presidenta de la Junta d’Extremadura, María Guardiola, en la seua reivindicació “justa” contra el tancament de les centrals nuclears perquè és una energia “neta, sostenible i verda”.

Així s’ha pronunciat Mazón qui ha assenyalat que “Extremadura és la primera que pot patir este tancament ideològic per part del Govern d’Espanya”, en referència al desmantellament de la central d’Almaraz en 2027, al mateix temps que ha advertit que la Comunitat Valenciana “també està en eixa reivindicació perquè tenim el mateix problema amb el tancament de la central de Cofrentes”.

El president ha expressat el seu compromís per a “fer front comú” a favor de la prolongació de la vida útil de l’energia nuclear. Així, ha lamentat el “greu error estratègic” del Govern d’Espanya si continua en la seua posició de tancar les centrals nuclears per al futur de la “Comunitat Valenciana, Extremadura i el conjunt d’Espanya”.

En este sentit, Mazón ha recordat que la Unió Europea ha declarat que l’energia nuclear és una font energètica neta i ha lamentat que l’executiu central es posicione “en contra d’estudis europeus i la modernitat”.

Així mateix, ha destacat l’aposta que està fent el Consell per les energies verdes com l’eòlica, la solar o l’hidrogen verd perquè contribuïsquen, juntament amb altres com la nuclear, a aconseguir la sobirania energètica de la Comunitat Valenciana.

El cap del Consell ha recordat que va fer una crida a la societat valenciana “per a conjurar-nos perquè l’energia nuclear continue sent útil i contribuïsca a l’objectiu de la independència energètica de la Comunitat”, ja que “no podem perdre el 45 % de l’energia que produïx la central de Cofrentes, si el Govern la tanca en 2030, perquè és fonamental per al desenrotllament dels nostres sectors productius”.

Fecha: 13/01/2025